2016. január 1-jétől megváltoznak a telepítési jogok szabályai

Az Európai Bizottság még 2012-ben döntött úgy, hogy a telepítési korlátozást az eredeti elképzelések helyett nem szünteti meg 2015-ben. A több éven át tartó tárgyalások végeredményeként a telepítési tilalmat és a telepítési jogok rendszerét 2016. január 1-től a telepítési engedélyezési rendszer váltja fel. Az új rendszer alapján kis mértékben van lehetősége a tagállamoknak, hogy szőlőterületüket növeljék.

A múlt hónapban jelent meg az Európai Bizottság két új végrehajtási rendelete, amely a szőlőültetvények telepítési jogrendszerét felváltó engedélyezési rendszer szabályait tartalmazza.

Az új rendszerre történő áttérés részletszabályainak kidolgozását a minisztérium már megkezdte. Ennek első lépése volt, hogy a földművelésügyi miniszter benyújtotta törvénymódosítási javaslatát a bortörvény és a hegyközségi törvény módosítására a telepítési engedélyezési rendszerrel összefüggésben. A tárca következő lépésben az engedélyezési rendszerre történő zökkenőmentes átmenettel összefüggő jogszabály-módosítást dolgozta ki.

A jogszabály módosításával a tárca meg kívánja könnyíteni a telepíteni szándékozók telepítési joghoz jutását, mivel 2016. január 1-jével megszűnik a telepítési jogtartalék, illetve a telepítési jogok adás-vételének lehetősége. A jogtartalékból 2015-ben nem csak a telepítési kérelemmel rendelkezők juthatnak telepítési joghoz, hanem azok is, akik csak a következő években fognak telepítésről dönteni.

A jogtartalékból vásárolt telepítési jogokat 2018. július 31-ig lehet felhasználni.